b"\n_START_ARTICLE_\nKepler-22b\n_START_PARAGRAPH_\nKepler-22b er en exoplanet, hvis opdagelse blev officielt annonceret 5. december 2011. Exoplaneten blev opdaget af rumteleskopet Kepler, som blev opsendt i marts 2009. Kepler-22b befinder sig i stjernebilledet Svanen, ca. 600 lys\xc3\xa5r fra Jorden._NEWLINE_Exoplaneten er if\xc3\xb8lge observationerne beliggende i den beboelige zone, og har derfor muligvis gode betingelser for liv. Kepler-22b er i oml\xc3\xb8b af en G-stjerne (Kepler 22), der er den stjernetype som ogs\xc3\xa5 Solen tilh\xc3\xb8rer. Kepler-22b's stjerne er dog lidt mindre og lidt mindre lysst\xc3\xa6rk end Solen. Kepler-22b's oml\xc3\xb8bstid er 290 dage._NEWLINE_Kepler-22b har en radius p\xc3\xa5 2,4 gange Jorden. Det er ikke ved opdagelsen af exoplaneten klart, hvad den best\xc3\xa5r af, og det vides derfor ikke, om der er tale om en jordlignende planet, en klippeplanet (terrestrisk planet) eller en gasplanet. Placeringen i den beboelige zone omkring en stjerne, der har lighedspunkter med vort solsystems Sol indeb\xc3\xa6rer mulighed for, at der er flydende vand p\xc3\xa5 planeten, og at der derfor kan v\xc3\xa6re mulighed for liv p\xc3\xa5 planeten."